CELEX: 32009D0239
Language: el
Date: 2008-12-10 00:00:00
Title: 2009/239/ΕΚ: Απόφαση της Επιτροπής, της 10ης Δεκεμβρίου 2008 , σχετικά με την κρατική ενίσχυση C 60/07 που χορήγησε η Ιταλία στην εταιρεία Fluorite di Silius SpA [κοινοποιηθείσα υπό τον αριθμό Ε(2008) 7805] (Κείμενο που παρουσιάζει ενδιαφέρον για τον ΕΟΧ)

17.3.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 71/20
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 10ης Δεκεμβρίου 2008
   σχετικά με την κρατική ενίσχυση C 60/07 που χορήγησε η Ιταλία στην εταιρεία Fluorite di Silius SpA
   [κοινοποιηθείσα υπό τον αριθμό Ε(2008) 7805]
   (Το κείμενο στην ιταλική γλώσσα είναι το μόνο αυθεντικό)
   (Κείμενο που παρουσιάζει ενδιαφέρον για τον ΕΟΧ)
   (2009/239/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 88 παράγραφος 2 πρώτο εδάφιο,
   τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),
   Αφού κάλεσε τους ενδιαφερομένους να υποβάλουν τις παρατηρήσεις τους βάσει των προαναφερομένων διατάξεων (1), και αφού έλαβε υπόψη τις εν λόγω παρατηρήσεις,
   Εκτιμώντας τα ακόλουθα:
   I.   ΔΙΑΔΙΚΑΣΙΑ
   
               (1)
            
            
               Στις 11 Δεκεμβρίου 2007, η Επιτροπή πληροφόρησε την Ιταλία για την απόφασή της να κινήσει διαδικασία, δυνάμει του άρθρου 88 παράγραφος της συνθήκης, σχετικά με την ενίσχυση που χορήγησε στην εταιρεία Fluorite di Silius SpA. Η απόφαση της Επιτροπής να κινήσει τη διαδικασία δημοσιεύθηκε στην Επίσημη Εφημερίδα της Ευρωπαϊκής Ένωσης
                   (2). Η Επιτροπή κάλεσε τα ενδιαφερόμενα μέρη να υποβάλουν τις παρατηρήσεις τους.
            
         
               (2)
            
            
               Στις 17 Ιανουαρίου 2008, η Επιτροπή έλαβε τις παρατηρήσεις της Ιταλίας σχετικά με την έναρξη της επίσημης διαδικασίας έρευνας. Στις 20 Φεβρουαρίου 2008, η Επιτροπή διαβίβασε την εν λόγω απόφαση στις τρεις εταιρείες που είχαν υποβάλει παρατηρήσεις για την έναρξη της επίσημης έρευνας σχετικά με τη συνδεδεμένη υπόθεση C 16/06 Nuova Mineraria Silius (3). Η Επιτροπή έλαβε τις παρατηρήσεις τριών εταιρειών, στις 3, στις 4 και στις 5 Μαρτίου, αντίστοιχα. Στις 28 Απριλίου 2008, οι παρατηρήσεις των τριών ενδιαφερόμενων εταιρειών διαβιβάστηκαν στην Ιταλία για παρατηρήσεις.
            
         
               (3)
            
            
               Στις 18 Μαρτίου 2008, πραγματοποιήθηκε συνεδρίαση μεταξύ της Επιτροπής και των ιταλικών αρχών. Στις 15 Μαΐου 2008 απεστάλη αίτηση παροχής πληροφοριών στην Ιταλία, η οποία απήντησε με συστημένη επιστολή με ημερομηνία 10 Ιουνίου 2008.
            
         II.   ΠΕΡΙΓΡΑΦΗ
   
               (4)
            
            
               Στις 8 Φεβρουαρίου 2007, η Επιτροπή έλαβε καταγγελία στην οποία προβαλλόταν ο ισχυρισμός ότι η Αυτόνομη Περιφέρεια της Σαρδηνίας είχε την πρόθεση: i) να προκηρύξει διαγωνισμό για τη χορήγηση αδείας εκμετάλλευσης του ορυχείου Genna Tres Montis, την οποία είχε αποποιηθεί η Nuova Mineraria Silius («NMS») στις 25 Ιουλίου 2006, ii) να συστήσει νέα εταιρεία, την Fluorite di Silius SpA, η οποία θα λάμβανε μέρος στο διαγωνισμό, και iii) να μεταφέρει στη Fluorite di Silius SpA όλους τους πρώην υπαλλήλους της NMS.
            
         
               (5)
            
            
               Τον Ιούνιο του 2006, η Περιφέρεια της Σαρδηνίας προετοίμασε πρόγραμμα παρέμβασης και διαχείρισης σχετικά με τη συνέχιση των δραστηριοτήτων στο ορυχείο Genna Tres Montis. Το Σεπτέμβριο του 2006, η Banca CIS εκπόνησε μελέτη σκοπιμότητας που αποδείκνυε τη χρηματοοικονομική αποτελεσματικότητα του εν λόγω προγράμματος. Με βάση τη μελέτη αυτή, στις 4 Οκτωβρίου 2006, η Αυτόνομη Περιφέρεια της Σαρδηνίας αποφάσισε (4) να συστήσει εταιρεία που θα συμμετείχε στο διαγωνισμό για τη χορήγηση αδείας εκμετάλλευσης του ορυχείου. Εν συνεχεία, συνεστήθη η εταιρεία Fluorite di Silius SpA, η οποία ελέγχεται κατά 100 % από την Αυτόνομη Περιφέρεια της Σαρδηνίας.
            
         
               (6)
            
            
               Η κύρια δραστηριότητα της νέας εταιρείας συνίσταται, όπως και εκείνη της NMS, στην παραγωγή και εμπορία αργυραδάμαντος (5) και γαληνίτη (6). Το επιχειρησιακό σχέδιο της Fluorite di Silius SpA βασιζόταν στην εξαγωγή περίπου 2,23 εκατ. τόνων ορυκτού που, σύμφωνα με τις σημερινές εκτιμήσεις (7), θα εξαντλούσε τα υφιστάμενα αποθέματα του ορυχείου. Όπως στην περίπτωση της NMS, το μεγαλύτερο μέρος της παραγωγής έπρεπε να πωληθεί στη Fluorsid SpA, επιχείρηση που παράγει υδροφθορικό οξύ, στην οποία η Αυτόνομη Περιφέρεια Σαρδηνίας κατέχει μερίδιο 40 %.
            
         
               (7)
            
            
               Η προκήρυξη για τη χορήγηση αδείας εκμετάλλευσης του ορυχείου δημοσιεύθηκε στις 9 Μαρτίου 2007. Στις 23 Μαΐου 2007, η επιτροπή επιλογής ανέθεσε τη χορήγηση αδείας εκμετάλλευσης του ορυχείου στο μοναδικό υποψήφιο, δηλαδή στην εταιρεία Fluorite di Silius SpA.
            
         
               (8)
            
            
               Η Επιτροπή αποφάσισε να κινήσει τη διαδικασία του άρθρου 88 παράγραφος 2 της συνθήκης όσον αφορά τα προαναφερόμενα μέτρα, για τρεις λόγους.
            
         
               (9)
            
            
               Πρώτον, η προκήρυξη του διαγωνισμού προέβλεπε ότι η αναθέτουσα αρχή ήταν υποχρεωμένη, για μία τουλάχιστον πενταετία, να προσλάβει όλο το προσωπικό που απασχολείτο ήδη στη NMS πριν από την εκκαθάρισή της, καθώς και τους υπαλλήλους που είχαν ενταχθεί στο ταμείο ανεργίας, διατηρώντας το βαθμό τους και το καθεστώς χρηματικών απολαβών τους. Η Επιτροπή θεωρεί ότι οι διαγωνισμοί που περιέχουν τέτοιους όρους, μη ανταποκρινόμενους στους όρους της αγοράς, δεν συμβιβάζονται με το κριτήριο του επενδυτή που αναπτύσσει δραστηριότητες στο πλαίσιο οικονομία της αγοράς. Ειδικότερα, οι όροι αυτοί παρέχουν πιθανώς πλεονέκτημα για την εκχωρούμενη τουλάχιστον δραστηριότητα, δεδομένου ότι η δραστηριότητα αυτή απαλλάσσεται από την ανταγωνιστική πίεση και χρηματοδοτείται με παραίτηση του κράτους από τα έσοδα (8).
            
         
               (10)
            
            
               Δεύτερον, η Επιτροπή δεν ήταν βέβαιη ότι η Αυτόνομη Περιφέρεια της Σαρδηνίας είχε ενεργήσει ως επενδυτής που αναπτύσσει δραστηριότητες στο πλαίσιο οικονομίας της αγοράς, όταν σύστησε τη Fluorite di Silius SpA με σκοπό τη συμμετοχή της στο διαγωνισμό για τη χορήγηση αδείας εκμετάλλευσης του ορυχείου με βάση το επιχειρησιακό σχέδιο που προέβλεπε εσωτερικό συντελεστή απόδοσης 3,5 % (9), δηλαδή σαφώς χαμηλότερο από το μέσο όρο του τομέα (10), καθώς και από το εναλλακτικό κόστος για τον επενδυτή που εκτιμήθηκε με βάση τα κρατικά ομόλογα (11).
            
         
               (11)
            
            
               Τρίτον, το τμήμα Ορυχείων υπέβαλε έκθεση στην Αυτόνομη Περιφέρεια Σαρδηνίας, στις 6 Ιουνίου 2007, στην οποία υπογράμμιζε επιπλέον ότι η προβλεπόμενη διάρκεια του έργου (9 έτη) δεν επιτρέπει την πλήρη απόσβεση και ανάκτηση των προβλεπόμενων επενδύσεων στο πλαίσιο του επιχειρησιακού σχεδίου της Fluorite di Silius SpA (περίπου 36,76 εκατ. ευρώ). Επιπλέον, θα έμενε ακάλυπτο σημαντικό υπόλοιπο περίπου 13,5 εκατ. ευρώ (δηλαδή 36 % του συνόλου) (12). Η ταχύτερη απόσβεση της δραστηριότητας (που, εξάλλου, δεν επιτρέπεται από τους εθνικούς λογιστικούς κανόνες) αντιπροσωπεύει πρόσθετη επιβάρυνση στα αποτελέσματα χρήσεως της επιχείρησης. Για το λόγο αυτόν η Επιτροπή είχε εκφράσει αμφιβολίες για το κατά πόσο μπορούσαν να γίνουν αποδεκτά τα κυριότερα σημεία του επιχειρησιακού σχεδίου από έναν επενδυτή στο πλαίσιο οικονομίας της αγοράς.
            
         
               (12)
            
            
               Στις 18 Μαρτίου 2008, πραγματοποιήθηκε συνεδρίαση μεταξύ των ιταλικών αρχών και της Επιτροπής κατά την οποία η τελευταία εξήγησε περαιτέρω τις επιφυλάξεις που είχε διατυπώσει στην απόφαση για την έναρξη της επίσημης διαδικασίας έρευνας. Με επιστολή που παρελήφθη στις 16 Απριλίου 2008 και πρωτοκολλήθηκε στις 17 Απριλίου 2008, οι ιταλικές αρχές πληροφόρησαν την Επιτροπή ότι η προκήρυξη για τη χορήγηση αδείας εκμετάλλευσης του ορυχείου είχε ακυρωθεί. Με επιστολή της 10ης Ιουνίου 2008, που πρωτοκολλήθηκε την ίδια ημερομηνία, οι ιταλικές αρχές χορήγησαν αντίγραφο της επίσημης πράξης, με ημερομηνία 8 Απριλίου 2008 (13), για την ακύρωση του διαγωνισμού. Στην ίδια επιστολή, οι ιταλικές αρχές δήλωσαν ότι το επιχειρησιακό σχέδιο της Fluorite di Silius SpA, του οποίου η σκοπιμότητα είχε αμφισβητηθεί στην απόφαση για την έναρξη της διαδικασίας, είχε πλέον εγκαταλειφθεί.
            
         
               (13)
            
            
               Με επιστολή της 16ης Απριλίου 2008, που πρωτοκολλήθηκε στις 17 Απριλίου 2008, οι ιταλικές αρχές πληροφόρησαν την Επιτροπή ότι σκόπευαν να δημοσιεύσουν εκ νέου το διαγωνισμό χωρίς τον όρο πρόσληψης όλων των πρώην υπαλλήλων της NMS (βλέπε σημείο 9 της παρούσας αιτιολογικής έκθεσης). Οι ιταλικές αρχές υπέβαλαν επιπλέον στην Επιτροπή αντίγραφο της προκήρυξης του διαγωνισμού που δεν περιείχε όρους σχετικά με την πρόσληψη των πρώην υπαλλήλων.
            
         
               (14)
            
            
               Με επιστολή της 10ης Ιουνίου 2008, που πρωτοκολλήθηκε την ίδια ημερομηνία, οι ιταλικές αρχές δήλωσαν ότι αν η εταιρεία αποφασίσει να συμμετάσχει χωρίς όρους στον πρόσφατα προκηρυχθέντα διαγωνισμό, θα υποβληθεί νέο επιχειρησιακό σχέδιο. Επιπλέον, οι ιταλικές αρχές ανέλαβαν να ενημερώσουν την Επιτροπή για την έκβαση του νέου διαγωνισμού και για την ενδεχόμενη ανάθεση της αδείας εκμετάλλευσης, από την οποία είχε παραιτηθεί η NMS. Οι ιταλικές αρχές ανέλαβαν επιπλέον να παράσχουν στην Επιτροπή, αν το ζητούσε, το επιχειρησιακό σχέδιο του επιτυχόντος υποψηφίου (14).
            
         
               (15)
            
            
               Η Επιτροπή παρατηρεί ότι αν η Fluorite di Silius SpA, η οποία ελέγχεται κατά 100 % από την Αυτόνομη Περιφέρεια της Σαρδηνίας, αποφάσιζε να συμμετάσχει στον επαναπροκηρυχθέντα διαγωνισμό, το επιχειρηματικό της σχέδιο θα έπρεπε να ανταποκρίνεται στις αρχές του επενδυτή που αναπτύσσει δραστηριότητες στο πλαίσιο οικονομίας της αγοράς.
            
         
               (16)
            
            
               Δεδομένου ότι ο διαγωνισμός που περιείχε τον όρο σχετικά με την πρόσληψη πρώην υπαλλήλων ακυρώθηκε, το στοιχείο κρατικής ενίσχυσης έχει πάψει πλέον να υφίσταται και, επομένως, από την άποψη αυτή, η Fluorite di Silius SpA δεν μπορεί να θεωρείται πλέον ως δυνητική δικαιούχος της ενίσχυσης. Συγχρόνως, το επιχειρησιακό σχέδιο που υποβλήθηκε στο πλαίσιο του εν λόγω διαγωνισμού έχει πλέον εγκαταλειφθεί. Συνεπώς, μπορεί να συναχθεί το συμπέρασμα ότι η επίσημη διαδικασία έρευνας είναι άνευ ουσίας και πρέπει, επομένως, να περατωθεί.
            
         III.   ΣΥΜΠΕΡΑΣΜΑ
   
               (17)
            
            
               Λόγω της ακύρωσης του υπό όρους διαγωνισμού για τη χορήγηση αδείας εκμετάλλευσης του ορυχείου Genna Tres Montis, που αποτελεί αντικείμενο της επίσημης διαδικασίας έρευνας, η έρευνα είναι άνευ ουσίας.
            
         
               (18)
            
            
               Επομένως, πρέπει να περατωθεί η επίσημη διαδικασία έρευνας, δυνάμει του άρθρου 88 παράγραφος 2 της συνθήκης ΕΚ, που κινήθηκε στις 11 Δεκεμβρίου 2007 όσον αφορά τη βοήθεια που χορηγήθηκε στη Fluorite di Silius SpA,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Περατούται η επίσημη διαδικασία έρευνας δυνάμει του άρθρου 88 παράγραφος 2 της συνθήκης που κινήθηκε στις 11 Δεκεμβρίου 2007 έναντι της Fluorite di Silius SpA.
   Άρθρο 2
   Η παρούσα απόφαση απευθύνεται στην Ιταλική Δημοκρατία.
   
      Βρυξέλλες, 10 Δεκεμβρίου 2008.
      
         
            Για την Επιτροπή
         
         Neelie KROES
         
         
            Μέλος της Επιτροπής
         
      
   
   
      (1)  ΕΕ C 30 της 2.2.2008, σ. 28.
   
      (2)  ΕΕ C 30 της 2.2.2008, σ. 28.
   
      (3)  ΕΕ L 185 της 17.7.2007, σ. 18.
   
      (4)  απόφαση αριθ. 42/17 της Αυτόνομης Περιφέρειας της Σαρδηνίας. Με βάση την απόφαση αυτή, στις 2 Νοεμβρίου 2008, θεσπίστηκε ο περιφερειακός νόμος αριθ. 16, που δημοσιεύθηκε στην Επίσημη Εφημερίδα της Αυτόνομης Περιφέρειας της Σαρδηνίας αριθ. 36, στις 4 Νοεμβρίου 2006.
   
      (5)  Ο αργυραδάμας χρησιμοποιείται κυρίως για την παραγωγή υδροφθορικού οξέος (το τελευταίο χρησιμοποιείται σε μεγάλο βαθμό για την παραγωγή φθοριδίου του αργιλίου, το οποίο χρησιμοποιείται με τη σειρά του για την παραγωγή αλουμινίου μέσω ηλεκτρόλυσης).
   
      (6)  Θειώδης μόλυβδος.
   
      (7)  Τα αποθέματα είχαν υπολογιστεί στις 31 Μαΐου 2006.
   
      (8)  Βλέπε για παράδειγμα, απόφαση της Επιτροπής C 46/07 (πρώην αριθ. 59/07) της 27.2.2008, Ρουμανία, Automobile Craiova (πρώην Daewoo Ρουμανίας), ΕΕ L 239 της 6.9.2008, σ. 12.
   
      (9)  Σημείωση η αναθέτουσα επιτροπή αναφέρει εσωτερικό συντελεστή απόδοσης 9,4 %. Ωστόσο, το τμήμα Ορυχείων της Σαρδηνίας διευκρινίζει ότι ο αριθμός αυτός δεν λαμβάνει υπόψη το αρχικό κεφάλαιο που χορήγησε η Περιφέρεια (2 εκατ. ευρώ), τους φόρους, τις αρνητικές ταμειακές ροές στο τέλος του έργου που προέκυψαν από το κλείσιμο του ορυχείου (ασφάλεια και περιβαλλοντική αποκατάσταση) και ορισμένες άλλες πρόσθετες πληρωμές. Ο εσωτερικός συντελεστής απόδοσης που πραγματοποίησε το τμήμα Ορυχείων έχει υπολογιστεί σε 4,16 %.
   
      (10)  8 %, σύμφωνα με την έκδοση του Σεπτεμβρίου 2006 της Banca CIS.
   
      (11)  5-6 %, σύμφωνα με την αναθέτουσα επιτροπή (πρακτικά της 21ης Μαΐου 2007).
   
      (12)  Σύμφωνα με την ίδια έκθεση η δραστηριότητα θα πρέπει να παραταθεί για ακόμη 3,2 έτη για την απόσβεση των εν λόγω περιουσιακών στοιχείων. Ωστόσο, δεν μπορεί να βεβαιωθεί αν το ορυχείο περιέχει 800 000 επιπλέον τόνους που επιτρέπουν την παράταση της δραστηριότητας (και, εν πάση περιπτώσει, η διάρκεια της αδείας εκμετάλλευσης περιορίζεται σε μια δεκαετία).
   
      (13)  απόφαση του Τμήματος Ορυχείων της Αυτόνομης Περιφέρειας της Σαρδηνίας, αριθ. 4336/146, της 8ης Απριλίου 2008.
   
      (14)  Με την επιφύλαξη των δικαιωμάτων απορρήτου των μερών.